Rated 4 out of 5 stars 49 resensies 153 770 gebruikers
Weergawe 0.9.89 Inligting PEN Afrikaans Nuusbrief: April 2018 | LitNet
PEN Afrikaans Nuusbrief: April 2018
PEN Afrikaans PEN Afrikaans 2018-04-12
Feeste berig oor sukses
Dit gaan feestelik in die Afrikaanse kunstewêreld en skrywers lewer ’n sentrale bydrae daartoe.
Met meer as 50 feesdebute, 500 produksies en 1 500 aanbiedings was die 2018 US Woordfees ’n reus van ’n fees. Die fees het 10% meer kaartjies as in 2017 verkoop en na skatting was daar vanjaar ten minste 60 000 feesgangers.
Die filmfees en die Sanlam Musiekfees se buitelugkonserte in die Jan Marais Natuurreservaat was veral gewild onder die jonger garde, terwyl verskeie toneelstukke oud en jonk na die teater gelok het. Wat boekgesprekke betref, was Pauli van Wyk se gesprek met Jacques Pauw oor The President’s Keepers seker die gewildste boekbespreking in die geskiedenis van die Woordfees met mense wat tou gestaan het tot in Victoriastraat.
Die KKNK se boekprogram, saamgestel deur Daniel Hugo, is een van vele fasette van dié feesprogram wat groot aftrek gekry het. Feesgangers kon gratis luister na praatjies oor nuwe fiksie- en niefiksie-titels. Die ATKV-boekoase en Netwerk24-feeskafee se sentrale ligging het daartoe bygedra dat menigte feesgangers daar vertoef het vir lafenis in meer as een sin van die woord.
Die Suidoosterfees vind van 26 April tot 1 Mei in Kaapstad plaas. ’n Doelwit van dié fees is om ’n program saam te stel wat bekostigbaar en toeganklik is vir mense wat nie gewoonlik teater bywoon nie. Gesprekke, visuele kuns, musiek, toneel en woordkuns: daar is ’n wye verskeidenheid aanbiedings en produksies op die program. Belangstellendes moet opskud vir kaartjies; verskeie produksies is al uitverkoop. Die program is hier beskikbaar.
Afrikaans, Nederlands en die Vertaalengel 2018
Die Vertaalengel-toekenning vir 2018, ’n prys van die werkgroep Literair Vertalers, is verlede maand aan Ingrid Glorie toegeken. Die Vertaalengel is ’n prys vir iemand wat hom- of haarself verdienstelik gemaak het vir die beroep van vertaler. Dit is moeilik om aan ’n meer waardige ontvanger te dink. Ingrid Glorie vertaal nie net self uit Afrikaans na Nederlands nie, maar fasiliteer ’n groter belangstelling in Afrikaanse letterkunde en die vertaalkuns daaromheen deur inisiatiewe soos Die week van die Afrikaanse roman.
Aansoeke by die PEN Afrikaans Vertaalfonds dui op die aktiewe belangstelling in Afrikaanse letterkunde op Nederlandse bodem. Drie Nederlandse vertalings van Afrikaanse boeke het voortgevloei uit die eerste befondsingsaansoeke. Die volgende sluitingsdatum vir aansoeke is 15 Mei 2018.
Ook Nederlandse boeke verskyn gereeld in Afrikaanse vertaling.
In ’n onderhoud op Voertaal meen Breyten Breytenbach: “die werklike dialoog tussen Nederlands en Afrikaans as anderselwige gelykes begin nou eers.” Hy vertel aan Willem de Vries van sy ervaring van ’n Nederland gerig op groter verruiming en bevryding en hoedat “Afrikaanse-Suid-Afrikaanse-Afrikane se inherente rykdom bestaan in die feit dat ons inheemsheid kom deur ons vermenging”.
Die verhouding tussen Afrikaans en Nederlands verstewig en verdiep. Daar is veel te baat uit dié wisselwerking.
Benoemings ingewag: Neville Alexander-prestige-eerbewyse
Die Raad van die Afrikaanse Taalmuseum en -monument (ATM) nooi die publiek om geskikte kandidate te benoem vir hul derde Neville Alexander-prestige-eerbewyse.
Volgens Michael Jonas, direkteur van die ATM, is hierdie eerbewyse ’n poging om erkenning aan die onbesonge helde van Afrikaans en veeltaligheid te gee én om taalprojekte te bevorder. Alexander (1936-2012) was ŉ bekroonde taalkundige, aktivis, opvoedkundige en akademikus wat hom sterk beywer het vir veeltaligheid en moedertaalonderrig in Suid-Afrika.
ŉ Benoemingsvorm is by die ATM beskikbaar en die benoemings, vir individue of organisasies, moet die ATM voor of op 15 Junie 2018 bereik by Posbus 498, Paarl 7646, of per e-pos by admin@taalmuseum.co.za. Vir meer inligting, skakel 021 863 0543/4809 en sien www.taalmonument.co.za.
Jolyn Phillips en SJ Naudé wen UJ-pryse
Die UJ-debuutprys is aan Jolyn Phillips toegeken vir haar digbundel Radbraak. SJ Naudé is die wenner van die UJ-prys vir sy roman Die derde spoel.
Baie geluk aan albei!
Die UJ-pryse word jaarliks in twee kategorieë toegeken vir uitsonderlike Afrikaanse boeke wat in die voorafgaande kalenderjaar gepubliseer is. Beide die pryse word sonder inagneming van genre toegeken.
NB-Uitgewers se Groot Afrikaanse Romanwedstryd 2018
Die wenners van NB-Uitgewers se Groot Afrikaanse Romanwedstryd 2018, die omvangrykste romanwedstryd in die land met die grootste beloning vir skrywers, is onlangs aangekondig.
In die kategorie vir gepubliseerde skrywers, het Ingrid Winterbach eerste prys ontvang vir Die troebel tyd. Jaco Fouché het met Die aanspreeklikheid die tweede prys losgeslaan en Debbie Loots het die derde prys ontvang vir Die boek van gelukkige eindes.
Die wenner in die debuutkategorie is Gerhard Greyvensteyn met Die Seepunt-insident.
Hartlik geluk aan die wenners. Ons sien uit na jul boeke.
Op Saterdag 24 Maart het ’n paneelbespreking oor die rol van die Bo-Kaap in die ontwikkeling van Afrikaans by die Kasteel die Goeie Hoop plaasgevind. Danny Titus het die bespreking, aangebied deur die ATKV, gefasiliteer. Die sprekers was Max du Preez, Faika Haroun, Doria Daniels, Gava Kassiem en Fatima Allie.
Wat elke skrywer moet weet: skrywerskontrakte
In die volgende aflewering van ons ‘Wat elke skrywer moet weet’-artikelreeks kyk ons na skrywerskontrakte. In dié artikel sal ’n paar dinge uitgesonder word waarop skrywers veral moet let wanneer hulle ’n kontrak met ’n uitgewer sluit. Hou ons LitNet-portaal en sosiale media platforms dop. Ons sal die artikel deel wanneer dit beskikbaar is.
’n Oorsig van Afrikaanse resensies en boekbesprekings in Maart
Klik hier vir ons oorsig van Afrikaanse resensies wat in Maart 2018 verskyn het en digitaal beskikbaar is. Dié oorsig sluit boekbesprekings, boekgesprekke en voorlesings in wat op die radio of TV uitgesaai is.
Nuwe Afrikaanse boeke in April
Dit is ’n plesier om ten slotte ’n lys van nuwe Afrikaanse boeke te deel. Baie geluk aan al ons lede wat hierdie maand nuwe boeke op die rakke het.
Die publikasielyste vir April kan hier in Excel-formaat afgelaai word.
Eerste inskrywings: LitNet se Afrikaanse woord van die jaar 2018
US-konvokasie 2018: Kom p... 329 shares
Hierdie skrywers het die ... 279 shares
Johann de Lange (1959–)... 180 shares
Die opkoms en ondergang van die NG Kerk deur Jean Oosthuizen: ’n lesersindruk 39 comments
Die P-woord is ’n Kaapse vetaling vannie V-woord. 9 comments
Lyk my ons is Engels 6 comments